Busser holdt mandag morgen parkeret i lange rækker foran Karensmindeskolen i Støvring. I alt 13 turistbusser var lejet for at fragte alle skolens 698 elever på tur. Det er første gang i adskillige år, at alle skolens elever skal på udflugt samme dag. Turen går til Energimuseet i Bjerringbro. Et sted, eleverne skal besøge efter at have været flittige i de naturvidenskabelige fag. - Vi har en tradition med at lave forløb, hvor alle skolens elever samtidig arbejder med naturfag, og når de har arbejdet med fagene, demonstrerer de med en udstilling over for hinanden, hvad de forskellige klasser har arbejdet med, siger Henrik Weinkouff, som er skoleleder på Karensmindeskolen. Det initiativ sikrede sidste år Karensmindeskolen prisen som Årets Festivalarrangør ved Naturvidenskabsfestivalen. Med prisen fulgte 15.000 kroner, som kan bruges på lærerige og naturvidenskabelige oplevelser for eleverne. Og sådan en håber Karensmindeskolen altså på at give skolens 698 elever mandag med udflugten til Energimuseet.

Opsummering:
Karensmindeskolen i Støvring vandt sidste år en konkurrence i forbindelse med Naturvidenskabsfestivalen. Mandag blev præmien indløst.